Diari Oficial de la Generalitat Valenciana


Sumari del DOGV 5642, del 19-11-2007 (2007/13759)

Judici ordinari 000036/2007. Notificació de la sentència a Salim Ali.
---------------------------------------------------------------------

### Dades del document

Número de DOGV
:   5642

Data del DOGV
:   19-11-2007

Secció del DOGV
:   IV. ADMINISTRACIÓ DE JUSTÍCIA

Número del document
:   2007/13917


Data del document
:   02-10-2007

Organisme emissor
:   Jutjat de Primera Instància Número 7 de Dénia

Tipus de document
:   Edicte

Descriptors 

:   * sistema judicial

Judici ordinari 000036/2007. Notificació de la sentència a Salim Ali. [2007/13483]  
Part demandant: Guy Folland.  
Part demandada: Salim Ali.  
En el judici referit s'ha dictat la resolució que, literalment, és com es diu:  
«Sentència número 127/2007   
Dénia, 24 de setembre de 2007  
Javier Ignacio Reyes López ha vist les actuacions de judici ordinari número 36/2007, promogudes per la procuradora María José Soler, en nom de Guy Folland, assistit pel lletrat Juan Poch, contra Salim Ali, en situació de rebel·lia, i ha dictat la sentència següent sobre la reclamació d'una quantitat.  
Fets  
Primer. La procuradora María José Soler va presentar, en nom de Guy Folland, el 15 de gener de 2007, una demanda de judici ordinari contra Salim Ali.  
Segon. Una vegada admesa a tràmit, es traslladà al demandat, que no va ser localitzat.  
Tercer. Després d'intents reiterats de localització, es va declarar la rebel·lia de Salim Ali, i es va notificar la demanda per edictes davant de la impossibilitat de notificar-la per correu certificat.  
Quart. L'11 de setembre de 2007, es va efectuar l'acte del judici i les actuacions van quedar pendents de dictar sentència.  
Cinqué. En la tramitació d'este procediment s'han observat totes les prescripcions legals.  
Fonaments jurídics  
Primer. La part actora demana que es dicte en este procediment una sentència condemnatòria enfront del demandat, basant la seua pretensió en els fets següents. L'actor estava interessat a comprar un vehicle Mercedes, i per a això va establir contacte amb el demandat, al qual va lliurar, després d'especificar-li el model que volia, 44.930 euros, sense que fins al dia de hui haja rebut cap vehicle ni cap explicació de la destinació dels diners.  
Com a suport de la seua pretensió va presentar diversos documents, entre estos el del document privat del contracte d'arrendament de serveis per a l'adquisició d'un vehicle Mercedes 280 SL, acord no impugnat pel demandat, que n'ha de fer la prova plena en contra seua.  
Segon. En virtut del principi d'autonomia de la voluntat que determina l'article 1255 del Codi Civil, les parts van arribar a un acord, que van plasmar en el document que, sense cap dubte, les vincula plenament, i sense que puga dir-se que no estan ara d'acord amb este, atés que ningú pot anar contra els seus propis actes, com ha reconegut de forma reiterada el nostre Tribunal Suprem (sentències 20 de desembre 2004, 16 febrer 2005, 21 de març 2005 i 27 d'abril 2005).  
Si a esta dada afegim la declaració de rebel·lia del demandat, que lògicament sense arribar a suposar un assentiment, sí implica un cert reconeixement dels fets quan es valora de forma conjunt amb la resta de proves, la sentència no pot ser una altra que la condemna del demandat a pagar 43.390 euros, fruit de la quantitat rebuda i no lliurada, ni en espècie, ni in gènere.  
Tercer. En matèria d'interessos serà aplicable l'interés legal dels diners incrementat en dos punts des de la notificació de la sentència, que és el moment en què es fixa definitivament l'import del deute, fins al seu pagament íntegre.  
Quart. En matèria de costes serà aplicable l'article 394 de la Llei d'Enjudiciament Civil; per això correspondrà al demandat.  
Dispositiva  
Amb l'estimació íntegra de la demanda promoguda per la procuradora María José Soler, en nom de Guy Folland, assistit pel lletrat Juan Poch contra Salim Ali, condemne Salim Ali, a pagar 43.390 euros.  
En matèria d'interessos serà aplicable l'interés legal dels diners incrementat en dos punts des de la notificació de la sentència fins al seu pagament complet; tot el que s'ha dit adés amb la imposició de costes al demandat.  
Esta sentència no és ferma i s'hi pot interposar un recurs d'apel·lació en el termini de cinc dies des de la seua notificació.  
Així ho acorda, mana i firma, Javier Ignacio Reyes López, magistrat del Jutjat de Primera Instància i Instrucció número 7 de Dénia».  
Diligència. L'anterior sentència va ser llegida i publicada en audiència pública; en done fe.  
Atesa la situació de rebel·lia processal del demandat, per diligència d'ordenació de 2 d'octubre de 2007 la secretària judicial, de conformitat amb el que disposen els articles 497.2 de la Llei 1/2000, d'Enjudiciament Civil, ha acordat la publicació del present edicte per a dur a terme la diligència de notificació de sentència.  
Dénia, 2 d'octubre de 2007.- La secretària judicial: Lucía Moratal Rodrigo.